CPF คว้ารางวัล SOS Awards 2022 ลุยสร้างความมั่นคงอาหารยั่งยืน
CPF รับรางวัล SOS Awards 2022 ด้าน OUTSTANDING FOOD RESCUE AWARD มุ่งมั่นสร้างความมั่นคงทางอาหารอย่างยั่งยืน
CPF รับรางวัล SOS Awards 2022 ด้าน OUTSTANDING FOOD RESCUE AWARD มุ่งมั่นสร้างความมั่นคงทางอาหารอย่างยั่งยืน
14 ธ.ค. 2565

บริษัท เจริญโภคภัณฑ์อาหาร จำกัด (มหาชน) หรือ CPF รับรางวัล SOS Awards 2022 ประเภท “OUTSTANDING FOOD RESCUE AWARD – BIG MANUFACTURING GROUP” จากมูลนิธิ สโกลารส์ ออฟ ซัสทีแนนซ์ หรือ SOS ร่วมสร้างความมั่นคงทางอาหารอย่างยั่งยืนให้แก่ประเทศไทย และเป็นพันธมิตรผู้ผลิตอาหารที่สนับสนุนการดำเนินโครงการ เพื่อช่วยเหลือผู้ขาดแคลนอาหารอย่างต่อเนื่อง
สำหรับมูลนิธิ สโกลารส์ ออฟ ซัสทีแนนซ์ ประเทศไทย (Scholars of Sustenance Thailand) หรือ SOS Thailand ซึ่งดำเนินโครงการกอบกู้อาหารส่วนเกินไม่ให้กลายเป็นขยะอาหารที่ก่อให้เกิดมลพิษและก๊าซเรือนกระจก จัดพิธีมอบรางวัล SOS Awards 2022 ให้แก่พันธมิตรที่มุ่งมั่นสนับสนุนภารกิจ SOS
โดยมี นายโบ เอช โฮล์มกรีน (Mr. Bo H. Holmgreen) ประธานกรรมการบริหาร มูลนิธิ SOS และผู้ก่อตั้ง เป็นประธานในพิธีฯ ซึ่งในปีนี้ SOS ได้มอบรางวัล “OUTSTANDING FOOD RESCUE AWARD – BIGMANUFACTURING GROUP” ให้แก่ซีพีเอฟ ซึ่งเป็นรางวัลที่แสดงให้เห็นว่าบริษัทฯ เป็นพันธมิตรผู้ผลิตอาหารของ SOS ที่ให้ความสำคัญและมุ่งมั่นที่จะเสริมสร้างความมั่นคงทางอาหารอย่างยั่งยืนให้แก่ประเทศไทย มี นายทวิช ทัฬหะกาญจนากุล รองกรรมการผู้จัดการ ธุรกิจการค้าในประเทศ ซีพีเอฟ เป็นตัวแทนรับมอบ ณ ทรู ดิจิทัล พาร์ค เวสต์
รองกรรมการผู้จัดการ ธุรกิจการค้าในประเทศ ซีพีเอฟ กล่าวว่า ซีพีเอฟมุ่งมั่นสร้างความมั่นคงทางอาหารอย่างยั่งยืน โดยให้ความสำคัญกับการผลิตอาหารที่มีคุณภาพ ปลอดภัย มีคุณค่าทางโภชนาการ และมาจากกระบวนการผลิตที่เป็นมิตรกับสิ่งแวดล้อม
นอกจากนี้ บริษัท ฯ ตระหนักถึงการมีส่วนร่วมในการลดปริมาณขยะอาหาร โดยมีเป้าหมายลดปริมาณขยะอาหารเป็นศูนย์ภายในปี ค.ศ.2030 (พ.ศ.2573) ดังนั้นการที่เราเข้าร่วมโครงการกับSOS เป็นส่วนหนึ่งที่ช่วยให้เราดำเนินการสำเร็จตามเป้าหมาย ที่สำคัญ คือ วัตถุดิบที่เรานำมาบริจาคให้กับทางSOSเพื่อนำไปประกอบเป็นเมนูอาหารส่งต่อให้กับชุมชน เป็นการส่งเสริมการเข้าถึงอาหารที่มีคุณภาพและปลอดภัย ซึ่งในปี 2565 ซีพีเอฟได้นำวัตถุดิบมอบให้ SOS เพื่อนำไปปรุงเป็นเมนูต่างๆ รวม 20 ตัน หรือประมาณ 85,000 มื้อ
โดยที่ผ่านมา ซีพีเอฟ ได้ร่วมมือกับ SOS ดำเนินโครงการเปลี่ยนอาหารส่วนเกิน (Surplus Food) เป็นวัตถุดิบที่อายุการเก็บรักษาอาจไม่เพียงพอที่จะนำออกสู่ตลาด แต่เป็นวัตถุดิบที่ยังคงคุณภาพและความปลอดภัย เพื่อทำเป็นเมนูอร่อย สะอาด ปลอดภัย ช่วยเหลือกลุ่มเปราะบางในสังคม และชุมชน ไปแล้วมากกว่า 85 ชุมชน ในกรุงเทพมหานครและปริมณฑล ภายใต้โครงการ “Circular Meal มื้อนี้เปลี่ยนโลก” ซึ่งดำเนินการมาเป็นปีที่ 2 แล้ว ช่วยลดปริมาณขยะอาหารและลดก๊าซเรือนกระจก พร้อมเก็บกลับบรรจุภัณฑ์สู่การจัดการแบบ Closed loop ซึ่งเป็นต้นแบบการจัดการอาหารส่วนเกินและรับผิดชอบต่อบรรจุภัณฑ์โดยเก็บกลับแบบครบวงจรครั้งแรกของไทย
ทั้งนี้ ซีพีเอฟ เข้าร่วมเป็นพันธมิตรและสนับสนุนกิจกรรมของ SOS มาตั้งแต่ปี 2563 เพื่อส่งความช่วยเหลือให้แก่ผู้ขาดแคลนอาหาร ให้สามารถเข้าถึงอาหารที่มีคุณค่าทางโภชนาการได้อย่างเท่าเทียม ซึ่งในปีนี้เป็นปีที่สองที่ SOS จัดให้มีพิธีมอบรางวัลฯ เป็นเกียรติแก่พันธมิตรที่ให้การสนับสนุนมูลนิธิฯอย่างสม่ำเสมอ และสร้างความตระหนักรู้ผ่านการแลกเปลี่ยนองค์ความรู้ผ่านโครงการหรือการดำเนินงานจากหลายภาคส่วน เพื่อหารือแนวทางส่งเสริมระเบียบข้อบังคับเกี่ยวกับการจัดการอาหารส่วนเกินในประเทศไทย